กฎกระทรวงกฎกระทรวงกำหนดหลักเกณฑ์การออกใบอนุญาตก่อสร้างอาคารหรือดัดแปลงอาคารสำหรับอาคารที่ได้รับผลกระทบจากปัญหาทางเศรษฐกิจของประเทศซึ่งยังก่อสร้างไม่แล้วเสร็จพ.ศ.๒๕๕๒[๑] อาศัยอำนาจตามความในมาตรา ๕ (๒) และ (๓)แห่งพระราชบัญญัติควบคุมอาคาร พ.ศ. ๒๕๒๒ และมาตรา ๘ (๑๒)แห่งพระราชบัญญัติควบคุมอาคาร พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๓) พ.ศ. ๒๕๔๓อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๒ และมาตรา ๔๓ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงมหาดไทยโดยคำแนะนำของคณะกรรมการควบคุมอาคารออกกฎกระทรวงไว้ดังต่อไปนี้ข้อ ๑กฎกระทรวงนี้ให้ใช้บังคับสำหรับอาคารที่ได้รับอนุญาตให้ก่อสร้างอาคารหรือดัดแปลงอาคารในระหว่างวันที่กฎกระทรวงฉบับที่ ๓๓ (พ.ศ. ๒๕๓๕) ออกตามความในพระราชบัญญัติควบคุมอาคาร พ.ศ. ๒๕๒๒ถึงก่อนวันที่กฎกระทรวง ฉบับที่ ๕๕ (พ.ศ. ๒๕๔๓) ออกตามความในพระราชบัญญัติควบคุมอาคารพ.ศ. ๒๕๒๒ ใช้บังคับข้อ ๒อาคารที่ได้รับอนุญาตให้ก่อสร้างอาคารหรือดัดแปลงอาคารตามข้อ๑และได้ตอกเสาเข็มหรือทำฐานแผ่ของอาคารหลังเดียวหรือหลายหลังรวมกันแล้วเสร็จไม่น้อยกว่าร้อยละยี่สิบห้าของจำนวนเสาเข็มหรือฐานแผ่ทั้งหมดของอาคารหรือโครงการหรือในกรณีที่ยังไม่มีการตอกเสาเข็มหรือทำฐานแผ่แต่ได้ก่อสร้างโครงสร้างของอาคารเช่น ผนัง กำแพง หรือพื้น เป็นต้นลงต่ำกว่าระดับพื้นดินซึ่งมีพื้นที่ไม่น้อยกว่าร้อยละสิบของพื้นที่โครงสร้างอาคารที่ก่อสร้างลงต่ำกว่าระดับพื้นดินนั้นโดยมิได้ยื่นคำขอต่ออายุใบอนุญาตหรือได้ยื่นคำขอต่ออายุใบอนุญาตแล้วมิได้รับการต่ออายุหากผู้รับอนุญาตหรือผู้รับโอนอาคารนั้นประสงค์จะทำการก่อสร้างอาคารหรือดัดแปลงอาคารดังกล่าวต่อไปด้วยขนาดพื้นที่ปกคลุมดินพื้นที่อาคาร และความสูงไม่เกินกว่าเกณฑ์ที่เคยได้รับอนุญาต ให้ยื่นคำขออนุญาตใหม่โดยต้องมีหนังสือรับรองการตรวจสอบโครงสร้างอาคารที่ยังก่อสร้างไม่แล้วเสร็จของผู้ที่ได้รับใบอนุญาตให้เป็นผู้ประกอบวิชาชีพวิศวกรรมควบคุมสาขาวิศวกรรมโยธา ระดับวุฒิวิศวกรตามกฎหมายว่าด้วยวิศวกร ว่ามีความมั่นคงแข็งแรงและมีความปลอดภัยในการที่จะก่อสร้างอาคารหรือดัดแปลงอาคารต่อไปได้เสนอมาพร้อมคำขออนุญาตด้วยให้เจ้าพนักงานท้องถิ่นพิจารณาออกใบอนุญาตใหม่ตามหลักเกณฑ์ที่กำหนดในกฎกระทรวงข้อบัญญัติท้องถิ่นหรือประกาศของรัฐมนตรีว่าการกระทรวงมหาดไทยซึ่งออกตามความในพระราชบัญญัติควบคุมอาคาร พ.ศ. ๒๕๒๒ที่ใช้บังคับในขณะที่เคยได้รับอนุญาต เว้นแต่ในเรื่องระบบการป้องกันอัคคีภัยและระบบความปลอดภัยภายในอาคารให้เป็นไปตามกฎกระทรวงหรือข้อบัญญัติท้องถิ่นซึ่งออกตามความในพระราชบัญญัติควบคุมอาคารพ.ศ. ๒๕๒๒ ที่ใช้บังคับในขณะยื่นคำขออนุญาตใหม่หนังสือรับรองการตรวจสอบโครงสร้างอาคารของวุฒิวิศวกรตามวรรคหนึ่งให้เป็นไปตามแบบท้ายกฎกระทรวงนี้ข้อ ๓การขออนุญาตตามข้อ ๒ ให้ผู้รับอนุญาตหรือผู้รับโอนอาคารนั้นยื่นคำขออนุญาตภายในห้าปีนับแต่วันที่กฎกระทรวงนี้ใช้บังคับให้ไว้ณ วันที่ ๒๑ ตุลาคม พ.ศ. ๒๕๕๒ชวรัตน์ชาญวีรกูลรัฐมนตรีว่าการกระทรวงมหาดไทย[เอกสารแนบท้าย]๑. หนังสือรับรองการตรวจสอบโครงสร้างของอาคารที่ยังก่อสร้างไม่แล้วเสร็จ(ดูข้อมูลจากภาพกฎหมาย)หมายเหตุ:- เหตุผลในการประกาศใช้กฎกระทรวงฉบับนี้ คือโดยที่มีอาคารซึ่งได้รับอนุญาตให้ก่อสร้างอาคารหรือดัดแปลงอาคารแต่ไม่สามารถดำเนินการก่อสร้างอาคารหรือดัดแปลงอาคารต่อไปให้แล้วเสร็จได้เนื่องจากได้รับผลกระทบจากปัญหาเศรษฐกิจและไม่สามารถขอต่ออายุใบอนุญาตก่อสร้างอาคารหรือดัดแปลงอาคารหรือขออนุญาตใหม่ได้ซึ่งอาคารในลักษณะดังกล่าวมีอยู่เป็นจำนวนมาก ดังนั้นเพื่อให้สามารถก่อสร้างอาคารแล้วเสร็จ และนำไปใช้ประโยชน์ได้ตามวัตถุประสงค์สมควรกำหนดหลักเกณฑ์ วิธีการ และเงื่อนไขในการออกใบอนุญาตก่อสร้างหรือดัดแปลงอาคารสำหรับอาคารดังกล่าวและโดยที่มาตรา ๘ (๑๒) แห่งพระราชบัญญัติควบคุมอาคาร พ.ศ. ๒๕๒๒ซึ่งแก้ไขเพิ่มเติมโดยพระราชบัญญัติควบคุมอาคาร (ฉบับที่ ๓) พ.ศ. ๒๕๔๓ บัญญัติว่าการกำหนดหลักเกณฑ์ วิธีการ และเงื่อนไขในการขออนุญาต และการอนุญาตก่อสร้างหรือดัดแปลงอาคารให้เป็นไปตามที่กำหนดในกฎกระทรวงจึงจำเป็นต้องออกกฎกระทรวงนี้ปริยานุช/ผู้จัดทำ๑๐พฤศจิกายน ๒๕๕๒นันท์นภัสร์/ตรวจ๑๐พฤศจิกายน ๒๕๕๒[๑]ราชกิจจานุเบกษา เล่ม ๑๒๖/ตอนที่ ๘๓ ก/หน้า ๑๑/๔ พฤศจิกายน ๒๕๕๒